**IZOBRAŽEVANJE ZA OPRAVLJANJE DIMNIKARSKIH STORITEV**

**»EDUCATION FOR THE CHIMNEY SWEEPING SERVICES«**

**Jože SENEKOVIČ, dimnikarski mojster, član OZS**

Čisto okolje KDN, dimnikarske storitve Gornja Radgona d.o.o.

Dimnikarstvo.radgona@gmail.com

**POVZETEK**

Poklic dimnikarja zadnje desetletje izumira in z njim tudi sistem kvalitetnega izobraževanja. Danes v srednjih šolah v Sloveniji ni dijakov, ki bi se izobraževali za ta poklic, dimnikarji prihajajo zgolj iz prekvalifikacij, zaradi zahtev zakonodaje, ki določa pogoje, kdo lahko pridobi licenco za dimnikarja. Velika napaka, storjena v poklicnem izobraževanju, je bila ukinitev vajeniškega sistema, kar se pozna tudi pri pridobivanju ustreznega kadra v dimnikarstvu. Drugačno, uspešnejšo zgodbo pišejo v sosedni Avstriji.

Ker naša zakonodaja pristojnosti oz. pooblastil dimnikarja ne ločuje na različne stopnje zahtevnosti posameznih storitev, se v posledici tega pojavlja vse preveč strokovnih napak zaradi nezadostnega poznavanja tako tehnologije naprav kot predpisov na področju delovanja in vgrajevanja, ki so velikokrat napisani na nerazumljiv, kontradiktoren in v praksi skoraj neizvedljiv način.

**Ključne besede:** dimnika**r**, izobraževanje, vajenci, strokovnost, kvalitetne storitve

**ABSTRACT**

The profession of chimney sweepers has been declining in the last decade and with it a system of quality education. Today in secondary schools in Slovenia there are no pupils who would be educated for this profession. So chimney sweepers come only from retraining, due to the requirements of the legislation that determines the conditions of who can obtain a license for a chimney sweeper.

**IZOBRAŽEVANJE ZA OPRAVLJANJE DIMNIKARSKIH STORITEV (primerjava med Republiko Avstrijo in Republiko Slovenijo)**

**Izobraževanje za poklic dimnikarja v Republiki Avstriji**

Izobraževanje za pridobitev poklica dimnikar traja tri leta in temelji na sistemu »vajeništva«. Dijak si mora najprej najti podjetje, kjer bo kot vajenec opravljal prakso, in šele nato lahko izvede vpis. V šoli se vsako šolsko leto izobražuje tri mesece (teoretično izobraževanje), preostali del šolskega leta pa dela v podjetju. Za svoje delo v podjetju prejema plačilo, za prvi letnik znaša to 700 EUR /mesec, nato se ta znesek nagrade vsako leto poveča.

Zaradi takega sistema izobraževanja ima Avstrija dovolj mladih ustrezno izobraženih delavcev s praktičnimi znanji ob zaključku izobraževanja. Nato se dimnikar zaposli v podjetju, saj po uspešno zaključeni maturi postane samostojni dimnikar, ki lahko izvaja storitve čiščenja in meritev. Po nekajletnem delu lahko svoje znanje nadgradi s pridobitvijo naziva dimnikarski mojster, s tem pa pridobi pooblastila za izvajanje bolj zahtevnih dimnikarskih storitev, kot so prvi in izredni pregledi, pregled dokumentacije in priprava registra za podjetje.

Sama organizacija izvajanja storitev v Avstriji temelji na načrtovanju storitev v kurilni sezoni, glede na register naprav pri uporabniku, kjer se obseg potrebnih storitev uporabniku najavi za celo kurilno sezono vnaprej, vključno s cenami za storitve, ki se bodo izvajale. Uporabnik prejme 2 x letno račun s plačilnim nalogom, ki ga poravnava na TRR podjetja tako, da dimnikar na terenu nima opravka z gotovino oz. izdajanjem računov, del. nalogov ipd. Dimnikar na terenu v register vnese le storitev, ki jo je izvedel, v primeru meritev pa izpiše merili list. Uporabnik je dolžan na termin najave dimnikarju omogočiti dostop do naprav, obstaja pa možnost, da z dimnikarjem uskladi nov termin. Težav s tem v praksi nimajo, saj ta potrjuje, da so uporabniki odzivni in dimnikarji ne trkajo zaman na zaklenjena vrata, kot se to vse prepogosto dogaja pri nas.

Je pa najti v predpisih, ki urejajo dimnikarsko dejavnost v Avstriji, razlike med deželami, katerim so dane določene pristojnosti te službe.

Avstrijska dimnikarska podjetja se zavedajo pomena strokovnosti in kvalitete izvedenih storitev, saj le s takim delom pridobijo zaupanje uporabnika in ohranjajo nivo cenjenosti poslanstva, ki ga dimnikarji pri naših severnih sosedih imajo in so si ga pridobili skozi zgodovinski razvoj te dejavnosti, ki ni bil deležen tolikšnih sprememb, kot jih je dimnikarska dejavnost deležna v Sloveniji v zadnjih dveh ali treh desetletjih. Sledijo tehnološkemu razvoju na področju kurilnih naprav ter svoj kader redno dodatno usposabljajo. Uporabniki kurilnih naprav se zavedajo svojih obveznosti in dolžnosti, ki jim jih nalaga zakonodaja, to spoštujejo in zaupajo v strokovnost dimnikarja ter se v svojih ravnanjih obnašajo odgovorno do sebe, do drugih in do okolja, v katerem živijo, hkrati pa spoštujejo in cenijo dimnikarja. Potrebno je dodati, da je tudi Avstrija, skladno z zahtevami evropske zakonodaje, omogočila uporabnikom, da zamenjajo dimnikarsko podjetje, ki izvaja storitve, a morajo za tako zamenjavo izkazati res tehten razlog. Iz prakse izhaja, da takih zamenjav ni veliko, kar potrjuje vse prej navedeno.

 **Izobraževanje za poklic dimnikarja v Republiki Sloveniji**

Za pridobitev poklica dimnikar je v Sloveniji potrebno zaključiti srednje poklicno izobraževanje s poklicno maturo, kar skupaj traja tri leta. V tem času opravljajo tudi praktično izobraževanje pri delodajalcu, vendar v manjšem obsegu.

V Sloveniji poklic dimnikarja izumira. Že nekaj let srednje šole nimajo vpisa dijakov za ta poklic oz. se najdeta le en ali dva dijaka. Vajeniškega sistema v tej dejavnosti nimamo, čeprav spada ta poklic med deficitarne. Dotok novih poklicnih dimnikarjev tako na trg dela v Sloveniji dobivamo predvsem s prekvalifikacijami posameznikov, in še to tistih, ki so jih na prekvalifikacije napotila podjetja, zaradi zahtev po ustrezni izobrazni zaposlenih.

Čeprav dimnikarski poklic že dolgo ni več le tradicionalno čiščenje dimnikov in štedilnikov, ampak zahteva bistveno več znanj tako glede tehnologije naprav, ki so v nenehnem razvoju, kot tudi poznavanja pravil vgrajevanja in delovanja teh naprav, pa je v poplavi - vse prevečkrat populističnih medijskih objav – vedno manj cenjen. Glede na regulacijo cen dimnikarskih storitev s strani države na eni strani ter visoko davčno in dajatveno obremenitev plač na drugi strani, tudi plača, ki jo dimnikar prejme, ni stimulativna v smislu, da bi privabljala mlade. Nujno je, da poklicu dimnikar spet vrnemo zaupanje in vrednost, da v tem poklicu uvedemo vajeniški sistem, ki bi ga morala finančno podpirati tudi država, predvsem pa mora tako strokovna javnost, kamor prištevam tudi dimnikarska podjetja, kot država oz. pristojno ministrstvo, več narediti na "moralnem" izgledu dimnikarja danes.

**ZALJUČEK**

Brez kvalitetnega izobraževanja, ki ga, glede na zatečeno stanje in poslanstvo, ki ga poklic dimnikarja ima, mora podpreti tudi država, ne bomo imeli strokovnega kadra, ne bo kvalitetnih storitev, ogroženost zdravja ljudi in njihovega premoženja se bo povečala, in vsi skupaj bomo dihali zmeraj bolj onesnažen zrak. V spremembah in dopolnitev ZDIMS, bi morali obdelati tudi ta segment, vse s ciljem varovanja našega zdravja in okolja.

**VIRI IN LITERATURA**

* Razna literatura in članki v medijih v Avstriji in Sloveniji